Sergej Karjakin

Sergej Aleksandrovitsj Karjakin (russisk: Серге́й Алекса́ндрович Каря́кин; ukrainsk: Сергій Олександрович Карякін – Serhij Oleksandrovytsj Karjakin; født 12. januar 1990 i Simferopol i Sovjetunionen) er en russisk (han representerte tidligere Ukraina) stormester i sjakk. 

Han oppnådde stormestertittelen i august 2002 i en alder av 12 år og 7 måneder, og ble dermed den yngste stormester noensinne. Senere avløste Magnus Carlsen Karjakin som verdens yngste stormester; Carlsen var nesten ti måneder eldre enn Karjakin da han oppnådde tittelen. Karjakin ble russisk statsborger i juli 2009. Pr. september 2016 hadde Karjakin 2772 i FIDE-rating, noe som gav ham niendeplass på FIDEs verdensranking.

28. mars 2016 ble Sergej Karjakin utfordrer til Magnus Carlsen i VM i sjakk 2016 ved å vinne Kandidatturneringen 2016 i Moskva. Karjakin tapte mot Carlsen i VM.

Karjakin vant VM i hurtigsjakk i 2012 og verdenscupen i sjakk (Chess World Cup) i 2015. Han har også vunnet sjakkturneringen Norway Chess to ganger (2013, 2014) og Corus-turneringen i 2009.

Karjakin vant VM i lynsjakk i 2016.

3. desember 2022 kunngjorde Karjakin at han ville stille som kandidat som president for det russiske sjakkforbundet.«Kontroversielle Karjakin med sjokkavsløring – stiller som presidentkandidat», NRK, 3. desember 2022

 Støtte til Russlands invasjon av Ukraina 2022 

Karjakin uttrykte støtte til Russland under Russlands invasjon av Ukraina i februar 2022. NRKs sjakkekspert Atle Grønn uttalte at dette kunne skade sjakkkarrieren til Karjakin.«Karjakin med syrlig Carlsen-svar om Russland – NRK-ekspert ber russeren holde kjeft», NRK, 25. februar 2022 Karjakin ble kritisert av det internasjonale sjakkforbundet, FIDE «FIDE straffer Russland og Hviterussland», VG, 28. februar 2022
for å bryte med FIDEs regelverk om handlinger som skader sjakkens omdømme  «FIDE Ethics imposes a six-month ban on Karjakin», FIDA, 21. mars 2022 og ble utestengt fra alle FIDE-turneringer i 6 måneder med virkning fra 21. mars 2022.  Dermed ble han ikke med i Kandidatturneringen sommeren 2022 og kan ikke bli en VM-utfordrer tidlig i 2023. «Karjakin utestenges i seks måneder - har hyllet Russlands krigføring», Aftenposten, 21. mars 2022 

Kreml hevdet at utestengelsen var politisk motivert og krevde at den skulle omgjøres. Karjakin fortsatte med å vise støtte til Russlands invasjon.«Kreml ber FIDE oppheve utestengelsen av Karjakin», VG, 22. mars 2022

 Referanser 

 Eksterne lenker 


 S. Karjakin – the Youngest Grandmaster in chess history (engelsk)
 35 kritiske stillinger fra Karjakins partier

Kategori:Russiske sjakkspillere
Kategori:Ukrainske sjakkspillere
Kategori:Stormestere i sjakk
Kategori:Ungdomsverdensmestere i sjakk
Kategori:Personer fra Simferopol
Kategori:personer fra den russisk-ukrainske krig